WMO: lämpötilat tulevat nousemaan asteella viiden vuoden aikana
09.07.2020 klo 4:51
Lämpötilojen nousu voi johtaa Länsi-Euroopassa myrskyjen yleistymiseen ja korkeilla leveysasteilla sateisempaan säähän.
WMO:n pääsihteeri Petteri Taalas. AOP
Maailman meteorologinen järjestö WMO arvioi, että maapallon keskilämpötilat nousevat asteen korkeammaksi esiteolliseen aikaan verrattuna seuraavien viiden vuoden aikana. WMO:n mukaan mahdollisuus 1,5 asteen nousuun ainakin yhtenä vuotena seuraavien viiden vuoden aikana on yksi viidestä.
Esiteollisen ajan lämpötilan vertauksissa WMO on käyttänyt vuosien 1850–1900 keskilämpötiloja.
YK:n raporttien mukaan viimeiset viisi vuotta ovat olleet tilastoidun historian lämpimimpiä.
– Tämä tutkimus osoittaa suuren haasteen Pariisin ilmastosopimuksen tavoitteiden täyttämiseksi, toteaa WMO:n pääsihteeri Petteri Taalas. Ilmastosopimuksen tavoitteina on pitää globaali lämpeneminen alle kahden asteen tämän vuosisadan aikana esiteolliseen aikaan verrattuna.
WMO:n ennusteet eivät ota huomioon päästömäärien muutoksissa koronaviruksen aikana, jolloin teollisuus on pienentynyt tavanomaiseen verrattuna tehtaiden ollessa suljettuna.
– Johtuen hiilidioksidin pitkästä elinajasta ilmakehässä tämän vuoden päästöjen vähenemisen ei odoteta johtavan ilmakehän hiilidioksidipitoisuuden pienentymiseen, mikä vaikuttaa maailmanlaajuiseen lämpötilojen nousuun, Taalas sanoo.
Arvioiden mukaan Pohjois-Atlantin alueella saattaa esiintyä voimakkaampaa länsituulta, mikä johtaisi myrskyjen yleistymiseen Länsi-Euroopassa seuraavien viiden vuoden aikana. Korkeilla leveysasteilla ja Sahelin alueella Afrikan pohjoisosassa sää todennäköisesti muuttuu kosteammaksi ja sateisemmaksi.
Pelkästään vuoden 2020 aikana monin paikoin ympäri Etelä-Amerikkaa, Etelä-Afrikkaa ja Australiaa sää on kuivempi kuin aiemmin WMO:n arvion mukaan. Pienimpien lämpötilamuutoksien odotetaan tapahtuvan eteläisen pallonpuoliskon keskileveysasteilla.